
להתחיל מבראשית
צבי ויינגרטן
שיח לשבת בראשית
בראשית. שבת חדשה, לא שובה, לא יום כיפורים ולא חול המועד - פשוט שבת בראשית. ראש השנה ויום הכיפורים היוו מעבר בין שנים, כמו ששמחת תורה היוותה מעבר בין ספרים; הסוכה ושמיני עצרת הם רגעי הקסם של שבעת הברכות שאחרי החתונה, ועכשיו אנחנו נשואים לשנה חדשה, לאחות קטנה ופותחים איתה דף חלק. הדף הזה נקי לחלוטין, "אין עוד מלבדו" - זו האקסיומה היחידה שאנחנו פותחים איתה את ספר בראשית.

הפרשה שנותנת לנו הצצה אל שחר ההיסטוריה, אל הרגע שלפני, כשעדיין לא היה כלום חוץ ממנו. ובעצם, היה ברגע ההוא הכל, תוהו ובוהו - מלאות של מידע, ריקנות מתוכן. לפני שהאדם התחיל לכתוב, לפני שהתחיל לחשוב את קיומו, לפני, לפני, לפני. חגי תשרי, סיפקו לנו רגע של לפני מקסים כזה - לפני עבודת ההווה חזרנו אל מנגינות העבר, חזרנו אל המידע שאספנו מקודם, על האבות, הספירות, אל סוכות המדבר שלפני ארץ נושבת, אל עבודת הקורבנות והקטורת, אל שבעים האומות, אל כל הרקע הזה שהוא הכל וכרגע הוא חסר צורה, מחכה לנו. 

אומרים שגדולתו של המשיח לא תהיה בכך שלא ייפול, הוא, כמו כולנו, ימצא את עצמו למטה מדי פעם ויצטרך, כמו כולנו, למצוא דרכים להרים את עצמו. אבל, כך אומרים, לנו יש תדפיסים אנחנו רגילים להכל, יודעים איך ניפול ויודעים איך נקום - המשיח, לעומת זאת, ילמד כל פעם מחדש איך לקום, וימצא את עצמו עולה בדרכים חדשות כל פעם מחדש.

אני נזכר בבדיחה על אחת שהייתה בוכה כל שנה מחדש את סיפור מכירת יוסף ואז, אחרי שנים של בכי ושברון לב, הגיע היום שבו הסתכלה בפסוקים בזלזול ואמרה, "מגיע לו - אם כל שנה הוא נופל בתרמית הזו מחדש". כמה עצוב שסיפורה של האישה הוא סיפור של כולנו - סיפור של כאב, שהופך לפזמון חוזר ואנחנו מתכחשים, מתקשחים ונותנים לזה לעבור מעלינו. גלגל חוזר הוא - אלא שאפשר לחדש לעצמנו את בחינת המשיח, ולמצוא דרכים חדשות לחוות את הגלגל החוזר, וכן, לבכות את סיפור מכירת יוסף כל שנה מחדש, כי כל שנה היא אכן חידוש - סיכוי שאולי הפעם, רק הפעם, יוסף לא ימכר, וגם אם כן, אולי האחים יהיו קצת יותר עדינים אתו.

שמעתי פעם רב שאמר שהמנהג לפתוח דרשות חתונה ושבע ברכות במילים "עכשיו את שמחים אבל..." הם הם שורשו של עמלק. לקשיים, למריבות ולנפילות הזוג כבר יגיע בעצמו - למה לצער אותם עם זה עכשיו?! התשובה לכך (כך שמעתי), היא שהנוהגים כן רוצים לתת עצות כיצד לקום מהנפילות. ייתכן, כפי שאומרת בדיחה נוספת, שכולם צודקים ושגם לעמלק יש איזושהי זכות קיום בשורשו. אלא שדיבורי זה, הוא לתת סיכוי לקיום שבלעדיו, לפחות ברגעים אלו של תחילת השנה.

אני שואל את עצמי, האם אני מסוגל לפתוח שנה בלי ידיעה, בלי מוכנות לקראת הנפילה, בלי פחדים של "מה יקרה" ו"איך אתמודד", ולמצוא את בחינת המשיח שלי, את הדרך החדשה לעלות ההרה? בעז"ה, אני מחכה לקריאת התורה של שבת לגלות שאולי השנה, אולי תשע"א, תהיה השנה בה האדם ואשתו לא ישעו לדברי הנחש ונגלה שמעולם לא גורשנו, שעדיין אנחנו פה בגן-עדן. ואני מזמין אתכם לגלות את זה איתי. 

